JWD พุ่งแรง 5% หลังเปิดคลังสินค้า “fulfillment” คาดหนุนกำไรปี 65-66 เพิ่ม
JWD พุ่งแรง 5% ราคาแตะ 15.10 บ. ด้วยมูลค่าซื้อขาย 67.12 ลบ. หลังเปิดคลังสินค้า “fulfillment” คาดสร้างรายได้โตยาว โบรกฯ มองบวก แนะซื้อเป้า 22 บ. มองกำไรปี 63-65 โตเฉลี่ย 41%
JWD พุ่งแรง 5% หลังเปิดคลังสินค้า “fulfillment” คาดสร้างรายได้โตยาว โบรกฯ มองบวก แนะซื้อเป้า 22 บ. มองกำไรปี 63-65 โตเฉลี่ย 41%
29 ก.ย. 2564

ผู้สื่อข่าวรายงานว่า ราคาหุ้น บริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD ล่าสุด ณ เวลา 11.33 น. อยู่ที่ 15.10 บาท บวก 0.70 บาท หรือ 4.86% สูงสุดที่ 15.10 บาท ต่ำสุดที่ 14.30 บาท ด้วยมูลค่าซื้อขาย 67.12 ล้านบาท

โดย บล.เคทีบีเอสที ระบุในบทวิเคราะห์ (29 ก.ย.2564) ว่า จากการที่ JWD ได้ร่วมมือกับ MyCloud Fulfillment สตาร์ทอัพไทยผู้ให้บริการคลังสินค้า fulfillment ชั้นนำของไทย สำหรับธุรกิจ e-commerce ให้บริการจัดเก็บ-แพ็คส่งสินค้า โดย JWD ได้ทำสัญญากับ MyCloud Fulfillment เพื่อให้เช่าคลังสินค้า JWD Fulfillment ย่านมีนบุรี ซึ่งเป็นคลังสินค้าใหม่ของ JWD เริ่มเปิดให้บริการ 1 ก.ย.ที่ผ่านมา โดยมีพื้นที่ 6 พันตร.ม. ทั้งนี้ JWD ประเมินจะสร้างรายได้จากดีลดังกล่าวในปี 2565 ที่ 50 ล้านบาท คิดเป็นอัตราการให้บริการ 50% และปี 2566 จะมีรายได้เพิ่มเป็น 100 ล้านบาท คิดเป็นอัตราการใช้บริการ 100%
ทั้งนี้มีมองเป็นบวกเล็กน้อยจากดีลดังกล่าว โดยประเมินอัตรากำไรสุทธิจากธุรกิจคลังสินค้าที่ 15% จะทำให้ในปี 2565-2566 จะมีกำไรจากคลังสินค้าใหม่นี้ราว 8 ล้านบาท และ 15 ล้านบาท ตามลำดับ คิดเป็น 1%-2% จากกำไรปกติปี 2565-2566 ที่ 585 ล้านบาท เพิ่มขึ้น 36% เมื่อเทียบจากปีก่อน และ 640 ล้านบาท เพิ่มขึ้น 9% เมื่อเทียบจากปีก่อน ตามลำดับ
ดังนั้นยังคงแนะนำ “ซื้อ” ราคาเป้าหมาย 22 บาท อิง core PER ปี 2565 ที่ 38 เท่า กำไรปกติที่จะเติบโตดีต่อเนื่องปี 2563-2565 เพิ่มขึ้นเฉลี่ย 41% CAGR ขณะที่การเติบโตระยะยาวยังคงสดใสจากแผน 5 ปีที่ตั้งเป้าหมายรายได้ 1 หมื่นล้านบาท (เติบโตเฉลี่ย 21% CAGR) จากการเติบโตทั้ง organic และ inorganic growth